LIER: I åsen rundt Stoppenkollen og Flåtan vokser nå et av Liers største boligområder fram. Flere familier har allerede flyttet inn, og enda flere kommer med flyttelass det neste året.

Del på Facebook



Vesle Emma Frafjord Andersen, på snart to år, har feiret sin første jul i nytt hus i år, sammen med mamma Kathrine Frafjord Andersen og pappa Kjetil Andersen.

Takstoler

Det kunne fort gått annerledes. Tidligere i høst ble det nemlig klart at Follohus, som hadde fått i oppdrag å bygge både familiens hus og nabohuset i det nye boligfeltet ovenfor Stoppen, hadde bommet på kotehøyden på husene med 30 cm.



Kotehøyde er høyden på et bestemt punkt i meter over havet. I denne saken skulle kotehøyden være på maks 157,4 meter. Men ved en etterkontroll viste det seg at man var kommet 30 centimeter over.



Da feilen ble oppdaget fremsto husene langt på vei som ferdige reisverk, med både grunnmur, bærebjelker og systemet for vannbåren varme på plass.



– Da det ble klart at det var gjort en feil ble vi helt fortvilet. Riktignok var ikke leiligheten vår på Union solgt på den tiden, men vi var lovet å være i hus i slutten av november, begynnelsen av desember og ville gjerne feire julen i nytt hus, forteller Kathrine Frafjord Andersen.

LES OGSÅ: Gitt flere dispensasjoner

Stort tap

Follohus hadde to valg. De kunne enten sett i gang en søkeprosess i kommunen for å få dispensasjon, eller rive og begynne på nytt.



– Vi var tidligere blitt fortalt av saksbehandleren i kommunen at dispensasjoner for området ikke var særlig sannsynlig, forteller daglig leder ved Lierkontoret for Follohus, Vidar Solberg.



– Derfor tok vi en rask beslutning om å rive fremfor å utsette byggingen. For da ville vi måttet vente flere måneder på behandling uten å vite om søknaden ville gå igjennom.



Feilmålingen skulle vise seg å bli en dyr affære.



– Vi tapte omtrent en million på feilen, forteller Solberg.



Alt måtte rives og deretter måtte de grave 30 centimeter ned i bakken før de kunne begynne på nytt igjen.



– Har man gjort en feil, så har man gjort en feil. Vi valgte å vise ansvar og har heldigvis ryggrad til å bære tapet.

Konkurs

For familien Frafjord Andersen ble det den beste avgjørelsen.



– Vi er virkelig superfornøyde med Follohus. De sto på og tok igjen flere ukers forsinkelse, slik at vi kom i hus kun to uker etter avtalt tid. Fra dagen bestemmelsen ble tatt om å rive så vi heller ikke snurten av en eneste faktura før alt var bygget opp igjen, forteller Kjetil Andersen.



Han gjør seg sine tanker om at det fort kunne gått verre.



– Tenk om vi hadde valgt en utenlandsk eller mindre utbygger. For et mindre firma ville det være en lett sak å slå seg selv konkurs og etterlate regningen til oss. Det hadde vært helt forferdelig.

Les flere nyheter fra Lier her.